‘সাঁওতালি উইকিপিডিয়া’ নিয়ে তাই অন্যান্য লিপির লেখকরা চিন্তিত। ২০০১ সালে পবিত্র সরকার কমিশন অলচিকিকে সাঁওতালদের একমাত্র লিপি হিসাবে প্রতিষ্ঠিত করার জন্য সরকারি সহযোগিতার সুপারিশ করেছিল। কিন্তু অন্যান্য লিপিতে যে সাঁওতালি পঠনপাঠন বা সাহিত্যচর্চা করা যাবে না, এমন কোনও নির্দেশিকা দেয়নি। নিজের পছন্দের লিপিতে বিদ্যাচর্চা করা একটি সাংবিধানিক অধিকার। কিন্তু লেখকদের অভিযোগ, অলচিকি ছাড়া অন্যান্য লিপিতে লেখা সাঁওতালি পুস্তকগুলি কোনও সরকারি পুরস্কারের জন্য বিবেচিত হচ্ছে না। আদিবাসী উন্নয়ন দফতরের বাৎসরিক অনুষ্ঠান ‘আদিবাসী গুণিজন সংবর্ধনা’ থেকে শুরু করে সাঁওতালি সাহিত্য অ্যাকাডেমি পুরস্কার নির্বাচনেও অলচিকি ছাড়া অন্যান্য লিপিতে লেখা সাঁওতালি পুস্তককে গুরুত্ব দেওয়া হয় না। শঙ্কার বিষয় হল, সাঁওতালি উইকিপিডিয়াও এখন সেই তালিকায় যুক্ত হল।